Euroopa pankadevaheline intressimäär Euribor jätkab vältimatult tõusu ja seega laenuraha kallineb jätkuvalt nii elanike kui ettevõtete jaoks, kinnitavad Forex.ee analüütikud.    Euroopa Keskpangast viimasel ajal tulnud signaalid on edasise rahapoliitika osas paraku väga ühesed, tõdes Forex.ee konsultant Indrek Lindsalu. Suund on võitlusele inflatsiooniga ja sel eesmärgil püütakse raha hinda tõsta ja selle kättesaadavust  piirata.    Möödunud nädalal ehmatas Euroopa Keskpank (ECB) avalikkust vihjetega, et aprillis võib kõne alla tulla baasintressi tõstmine. Sarnaste avaldustega esinesid nii ECB president Trichet kui Austria ja Saksamaa keskpankade juhid.    Euroopa on võtnud nõuks ajada teistsugust rahapoliitikat kui muu maailm, märkis Lindsalu. Muud juhtivad riigid püüavad hetkel pigem raha odavana hoida, et oma majandused kriisist kiiremini välja tuua. Eks ajalugu näitab, kellel oli õigus.    Lindsalu sõnul on mitmed juhtivad majandusteadlased eesotsas Nouriel Roubiniga juhtinud tähelepanu, et olukorras, kus paljude Euroopa riikide majandused on sügavas augus, ei peaks inflatsiooniga võitlemine olema prioriteet number üks.    Euroopa Keskpank on aga üheselt välja öelnud, et rahapoliitikat ei aeta üksikute riikide, vaid Euroopa kui terviku seisukohast, lausus Lindsalu. Euroopa on otsustanud teha kõik võimaliku, et hoida inflatsioon alla 2 protsendi, isegi kui see hakkab takistama  majanduskasvu.    Lindsalu rõhutas, et Euribori tõus jätkub lähitulevikus suure tõenäosusega ka juhul, kui ECB otsustab baasintressi siiski mitte nihutada.    Euribori ja seeläbi meie kõigi laenude hinda mõjutab ühelt poolt euro kurss ja teiselt poolt rahanõudluse ja pakkumise vahekord, ütles Lindsalu. Kui kõigi majandussektorite rahavajadus on suur, aga keskpank hoiab väga jäika kurssi, siis on selge, et intressid saavad ainult üles liikuda.    Kui veel eelmise aasta esimeses  pooles jäi Euribor alla 1 % piiri, siis tänaseks on see tõusnud 1,49 % tasemele. Seni kõige kõrgem Euribor (5,2 %) fikseeriti 31. oktoobril 2000 ja madalaim (0,944 %) 30. märtsil 2010.    Ettevõte Forex.ee osutab valuutaturul kauplemisega seotud teenuseid alates 2006. aastast. Tegemist on ainsa Eesti kapitalil põhineva Forexi maakleriga, millel on Eestis üle 500 kauplejast kliendi.    Katre Pilvinski  Äripäev